題河陰崔少府素幛
作者：翁承贊
朝代：唐

paragraphs: 真玉不顯文，至人不逞迹。
君見華堂幛，轉覺虛室白。
曠然絕氛滓，潤色惟粉澤。
皎若朗月昇，皓如繁霜積。
清晨捲簾望，秋天橫半壁。
晝景當戶闚，晴雲拂瑤席。
非無丹青妙，點污吾所惜。
世事巧亂真，我將世情隔。
自持純素質，可悅神仙客。
何必玩畫屏，留連假泉石。
（同前第一三八九頁。
）。